Bestuurder van e-taxi fnuik kaping, word gesteek | Netwerk24
Deur Carl Thomas 16 April 2021 18:57
Die Kaapstad-metro se brand-en-reddingsdiens en polisielede Donderdag op die toneel in Lakeside, Kaapstad.
Twee mans het in Lakeside, Kaapstad, 'n e-taxi bestel, klaarblyklik om die bestuurder daarheen te lok. Toe die bestuurder by hulle aankom, is hy gesteek, maar hy kon hul poging fnuik om sy voertuig te kaap.
Kol. Andrè Traut, provinsiale polisiewoordvoerder, het bevestig die polisie ondersoek die omstandighede waarin daar Donderdag in Lakeside, Kaapstad, probeer is om die voertuig van 'n appgedrewe taxidiens te kaap.
"Die bestuurder van die voertuig is deur die verdagtes gesteek wat die diens gebruik het. Die bestuurder kon een van die verdagtes ontwapen en het homself verdedig deur een van hulle te steek," sê Traut.
Twee verdagtes van 20 en 38 jaar oud is in hegtenis geneem en word aangehou totdat hulle in die hof verskyn, het Traut gesê.
Jermaine Carelse, woordvoerder van die Kaapstad-metro se brand-en-reddingsdiens, sê brandweermanne van Lakeside was Donderdag omstreeks 10:20 op pad terug na hul stasie toe hulle 'n polisievoertuig langs die pad gewaar het.
"Die brandweermanne het stilgehou en op 'n toneel afgekom waarin 'n volwasse man in die rug gesteek is. Die bemanning het onmiddellik mediese hulp verleen. Een van die bemanningslede is 'n noodhulptegnikus," sê Carelse.
Hy sê die man is gestabiliseer en later deur die metro se nooddiens-personeel na 'n nabygeleë hospitaal vervoer.